Az egyetem elvégzése után a Kolozsvári Állami Magyar Színház társulatának lett tagja; 2003-tól egyben óraadó tanár is az egyetem színházművészeti tanszékén. Színházi szerepei mellett 2002-ben és 2003-ban Jakab Melinda koreográfiáján alapuló mozgásszínházi előadásokban vett részt a Gheorghe Dima Zeneakadémián. Rendszeresen részt vesz különféle nemzetközi tánc-, mozgás- és színházművészeti műhelymunkában. Több kis- és nagyjátékfilmben vállalt szerepet, közöttük van Tudor Giurgiu 2012-ben Európai Filmdíjat nyert "Superman, Spiderman or Batman" című rövidfilmje, Marian Crisan Oscar-jelölésre beválogatott filmdrámája, a "Morgen", valamint Nemes Jeles László 2015-ös cannes-i nagydíjas, 2016-os Oscar- és Golden Globe díjas alkotása, a "Saul fia".